Dunaszekcső község képviselőtestülete
4/1993.

Jegyzőkönyv
Készült: a Dunaszekcső Községi Önkormányzat képviselőtestülete 1993. március 24-én megtartott üléséről.

Jelen vannak:  Dr. Schmidt József,

Draskovits Pál,

Dr. Pálos Ferenc,

Dr. Wilhelm József,

Guzsván Lajosné,

Hetényi Ádámné, 

Dr. Márton Lázár,

Szödényi István helyi képviselők, továbbá

Hegedűs György jegyző, Elmer István Dunafalva polgármestere, Szabó Jánosné dr. Dunafalva jegyzője, dr. Juhász Katalin, Frányó Dezső, Bódis István, Nagy Károly dunafalvi helyi képviselők - tanácskozási joggal meghívottak.
Távol maradt: Sándor József helyi képviselőtestület

Dr. Schmidt József polgármester üdvözli a megjelenteket, külön köszönti Dunafalva Községi Önkormányzata képviselőit, akik az első napirendi pont tárgyalásához kaptak meghívást.

Megállapítja, hogy az ülés határozatképes, hiszen a 9 képviselőből 8 fő megjelent.

Ezután az ülést megnyitja, majd javaslatot tesz a napirendi pontokra, melyek megegyeznek a meghívóban közölttel.

A képviselők a javaslatot vita nélkül elfogadták, és a következő napirendi pontokat tárgyalták meg:

1.) Dunaszekcső és Dunafalva közigazgatási határának módosítása

Előadó: Elmer István dunafalvi polgármester

2.) Lejárt határidejű határozatok, két ülés között történtek

Előadó: Dr. Schmidt József polgármester

3.) Egyebek

NAPIRENDEK TÁRGYALÁSA

1.) napirendi pont: Elmer István Dunafalva polgármestere röviden ismerteti, hogy miért is kérte meghívásukat a mai ülésre: a Földművelésügyi Minisztérium Földügyi és Térképészeti Főosztálya helyt adott az önkormányzat fellebbezésének, és a Baranya Megyei Földhivatalt új eljárásra kötelezte Dunafalva közigazgatási határának megállapítása ügyében.

A témában volt egy egyeztető tárgyalás, ahol Dunaszekcső polgármestere (képviselője) azt az álláspontot képviselte, hogy a határ maradjon a Duna bal partja. Ezt a véleményt nem tudják elfogadni, és kérik, hogy a képviselőtestület támogassa illetve értsen egyet vele, hogy a két község közigazgatási határa a folyó középvonala legyen.

Szödényi István: A határ kihatással lehet-e az esetlegesen önkormányzati tulajdonba kerülő halászati jogra?

Dr. Schmidt József: A halászati jog önkormányzati tulajdonba kerülése is lényeges kérdés, ezen kívül más szempontból is hátrányosan érinthet bennünket a területváltozás. Pl. előfordulhat, hogy a normatív támogatást a települések területe szerint adják. Lényegi indok nem hangzott el a területváltozás mellett.

Draskovits Pál: Javasolja olyan záradék beépítését a megállapodásba, amely kimondja: ha a területváltozásnak pénzügyi (anyagi) következményei lesznek, Dunafalva a megnövelt terület után járó előnyről lemond Dunaszekcső javára.

Elmer István: A képviselőkkel történő egyeztetés nélkül is mondja, hogy a záradéknak részükről nincs akadálya.
Dr. Schmidt József: a Duna partja a falvi oldalon kis szakasztól eltekintve kövezett. Tehát a víz nem mos el területet. Egyébként ha a partok változnak, a középvonal is változik. Megismétli: be nem látható következményei lehetnek a területről való lemondásnak.

Elmer István: A kérésnek praktikus okai vannak, másrészt ez így lesz tisztességes. Más volt a helyzet akkor, amikor egy település két részéről volt szó, és más akkor, amikor két önálló településről.

Dr. Schmidt József: A Duna mellett fekvő – egymással szemben lévő – települések esetén különböző módon alakultak a határok. A partot nem lehet mérni, mert állandóan változik. A medervonal adott, lekövezve.

Hegedűs György: Nem javasol semmiféle záradékot, mert előre nem látható jogról vagy kötelezettségről lemondani értelmetlen, és a jelenlegi dunafalvi önkormányzat nem nyilatkozhat a következő helyett.
Ezért a dunaszekcsői testület abban döntsön, hogy elfogadja-e a dunafalvi javaslatot illetve kérést, vagy ragaszkodik az eddigi határhoz.

Draskovits Pál: Tovább folytatva a dunafalvi polgármester gondolatsorát: ha a szekcsői testület nem fogadja el a javaslatot és nem születik megállapodás, akkor ez a megoldás tisztességtelen? A záradékra vonatkozó javaslata a kompromisszum irányába ható volt.

Dr. Wilhelm József: Ő is a megegyezés híve. A halászati jog miatt lehet logikus záradék a megállapodásban,

Dr. Pálos Ferenc: Egyetért a dunafalvi javaslattal, mert a község egyébként is több szempontból hátrányos helyzetű.

Szödényi István: Ilyen könnyen nem mondatunk le mindenről, nem engedhetünk, hiszen több alkalommal ért már vád bennünket, hogy „elherdáljuk” a község vagyonát.

Dr. Schmidt József: A határmódosítás mellett és ellen is hangzottak érvek, egyiket sem tekinti meggyőzőnek. A határok helyzete illetve kialakítása elvi kérdés.

A napirendi ponthoz több hozzászólás nem volt, a testület 5 szavazattal 3 ellenében az alábbi határozatot hozta: 

12/1993. /III.24./ Kt. számú határozat
közigazgatási határ módosításáról

Dunaszekcső Községi Önkormányzati Képviselőtestülete hozzájárul ahhoz, hogy Dunafalva és Dunaszekcső községek közigazgatási határa a Duna középvonala legyen.

A közigazgatási határ megállapítására vonatkozó megállapodást el kell készíteni, és – a dunafalvi önkormányzat útján – a Baranya Megyei Földhivatal részére meg kell küldeni.

Határidő: 1993. március 31.

Felelős: Dr. Schmidt József polgármester

Ezt követően a dunafalvi polgármester és a jegyző megköszönte a dunaszekcsői testület tagjai többségének kedvező döntését. Bódis István dunafalvi képviselő megtoldotta ezt azzal, hogy a döntéssel elvben és gyakorlatban is több, mint száz métert közeledett egymáshoz a két község.
A meghívott dunafalvi vendégek ezután eltávoztak az ülésről.

2.) napirendi pont: Lejárt…

A polgármester elmondja, hogy a 7/1993. számú határozat szerint módosításra került a szerződés a szemétszállítást végző vállalkozóval.

A 8/1993. számú határozatban foglalt ötvenezer forint támogatást a hivatal átadta  a plébános úr részére.

A napirendi ponthoz kérdés, hozzászólás nem volt, a testület 8 szavazattal 0 ellenében az alábbi határozatot hozta:

13/1993. /III.24./ Kt. számú határozat
a lejárt határidejű határozatokról

A képviselőtestület a lejárt határidejű határozatok végrehajtásáról szóló jelentést elfogadja, a két ülés között történt fontosabb eseményekről szóló nemleges tájékoztatót tudomásul veszi.

4.) napirendi pont:
Az ülés nyilvánosságát kihasználva megérkezett a Trade World Club két képviselője, és kérte, hogy a szervezet lényegét, a hozzá való csatlakozás (belépés) előnyeit bemutathassák. A képviselők a közelmúltban megjelent kiadványban megnézhették azoknak a cégeknek, vállalkozásoknak a listáját, akik már tagjai a klubnak.

A képviselők egyöntetű véleménye, hogy a témára egy későbbi időpontban visszatérnek, és belépési szándék esetén a Club képviselőit megkeresik.

A polgármester ismerteti Schmidt József asztalos mester tanműhely biztosítására irányuló kérelmét. (A kérelem a jegyzőkönyv melléklete.)

A vállalkozó által eddig is használt épületegyüttesben van egy helyiség, amely erre a célra megfelelne. A korábbi bérlő a helyiséget 116 Ft/m2/év + rezsiköltség bérleti díjért használta. Kéri a képviselők véleményét.

Dr. Wilhelm József: Örülni kell az olyan vállalkozónak, aki felvállalja a gyakorlati oktatást. A korábbi bérleti díj felét javasolja megállapítani. 

Dr. Márton Lázár: Mivel kevés hasonlóképpen gondolkodó vállalkozó van, bérleti díj fizetése nélkül is odaadná a helyiséget.

Dr. Schmidt József: A lakossági kontrollt is figyelembe kell venni, hiszen az első induló csoportban egyáltalán nincs vagy csak egy-két szekcsői gyerek lesz.

Schmidt József (aki közben megérkezett): A turnusok három évenként váltanák egymást. Igaz, hogy induláskor kevés a hazai gyerek, de az oktatás eredményeit látva talán több szülő íratná be a gyerekét. A korábbi bérleti díj 50%-a elfogadható lenne a számára.

Guzsván Lajosné képviselő kezdeményezésére elmondja, hogy a napokban volt a kereskedelmi szakközépiskolások országos versenye, ahol a „vegyesbolti” szakmában Kelemen Szilvia összesítésben a III., gyakorlatból a I. helyet szerezte meg. Ilyen sikerre az utóbbi időben a községben nem volt példa.

A testület 8 szavazattal 0 ellenében a következő határozatot hozta:

14/1993. /III.24./ Kt. számú határozat
bérleti díj megállapításáról

A képviselőtestület a Dunaszekcső, Kossuth u. 20. szám alatti épületéből műhely céljára használandó helyiség bérleti díját 50 Ft/m2/év összegben állapítja meg. Ezen felül a bérlőt terheli a fűtés, a világítás díja.
A bérleti szerződés elkészítéséről gondoskodni kell.

Határidő: 1993. szeptember 1.

Felelős: Dr. Schmidt József polgármester

Ehhez az épülethez kapcsolódik a következő téma is:

A polgármester elmondja, hogy Máté József az ingatlan másik bérlője szóban jelezte, német állampolgár társával megvenné a jelenleg használt épületet.

A jelzés után szakértővel felértékeltettük az ingatlant.

Az értékelt ára 3.546.000 forint.

A potenciális vevő ajánlata 2-2,5 millió forint. 

Állást kell foglalni abban, hogy egyezkedünk-e a vevővel vagy csak az értékelt áron adjuk el.

Az eladás mellett szól, hogy ezzel az épülettel hosszú távon sem tudunk mit kezdeni, ipari termelés céljára alkalmas csak.

Az ülésről Dr. Pálos Ferenc képviselő eltávozott. 

Dr. Wilhelm József: az értékelt ár alatt semmiképpen ne adjuk el.

Guzsván Lajosné: Egyetért az előtte szólóval, hiszen nem tudnánk megindokolni egy ilyen döntést.

Dr. Márton Lázár: Hárommillió forint alatt ne adjuk el.
Dr. Schmidt József: Ugyanez a véleménye. Az ingatlan műszaki értéke adott, de ténylegesen eladást a kereslet-kínálat által meghatározott forgalmi érték szabja meg. Az épület műszaki értékét nem fogják a mai helyzetben megfizetni.

A testület nem hozott határozatot, hanem azt a véleményt tartotta fenn, miszerint a polgármester a 3,5 millió forintból kiindulva tárgyaljon az eladásról.

A polgármester elmondja, hogy az önkormányzat és a termelőszövetkezet földcseréje következtében az önkormányzat tulajdonába került az a föld, amelyen a korábbi szőlőtermelő szakcsoport működött. A tsz a Pannonvin Részvénytársasággal állt szerződéses viszonyban, ez a szerződés megszűnt. A szakcsoportnak 27 tagja volt, ennyien művelik a szőlőt a területen.
Megvásárolnák vagy az önkormányzattól bérelnék a területet természetesen sokkal méltányosabb áron, mint amit a tsz-nek fizettek eddig.

Dr. Wilhelm József képviselőtestület elment az ülésről.

Draskovits Pál: A szőlőtelepítésre felvett kölcsönt az idén kell kezdeni törleszteni, a szőlő ára rendkívül alacsony, az egyéb költségek is magasak, tehát nincs haszon a szőlőtermesztésen.

Hegedűs György: A volt szakcsoport tagjainak először egymással kellene tisztázni, mit is szeretnének. Az eddigi gyakorlat szerint sok kérdésben nem voltak egységes állásponton.

Az ajánlatuk szerint megvennék ezer forint/aranykorona áron. (A kárpótlási licitek átlagárának ez megfelel.)

Három megoldás lehetséges: 

· átalakulnak valamilyen jogi személlyé, és az veszi meg a területet

· osztatlan közös tulajdonként veszik meg, (ez a megoldás később sok bonyodalmat okozhat)

· mindenki külön szerződéssel veszi meg, természetesen vállalva a megosztás költségeit.

Dr. Schmidt József: Bérleti jog esetén javasoltak elfogadható díjat, a 20 kg búza napi árának megfelelő összeget egy évre.

Bérleti szerződés esetén nem lát garanciát a díjfizetésre, hiszen most is van, aki nem fizette meg. Itt is, mint más területen is többek törvényen kívülinek érzik magukat.

A legjobb az lenne, ha az önkormányzat egy jogi személlyel kerülne szerződéses kapcsolatba.

Hetényi Ádámné és Guzsván Lajosné bérlet esetén kevésnek tartja a 20 kg búza napi árát.

A testület 5 szavazattal 1 ellenében a következő határozatot hozta:

15/1993. /III.24./ Kt. számú határozat
eladási ár megállapításáról

A képviselőtestület a Pannonvin Rt. Keretében működöt szőlőtermesztő szakcsoport tagjainak az általuk használt területet értékesíti amennyiben: - jogi személlyé (pl. hegyközséggé) alakulnak, vagy természetes személyként a volt szakcsoport minden tagja egyénileg megvásárolja a területet vállalva az ingatlan megosztásával járó költségeket.

A képviselőtestület az ingatlan eladási árát 1000 Ft/Ak-ban állapítja meg.

A testület 4 szavazattal 2 ellenében az alábbi határozatot hozta:

16/1993 /III.24./ Kt. számú határozat
bérleti díj megállapításáról

A képviselőtestület a 15/1993. számú határozatban megjelölt ingatlan bérleti díját 20 kg búza mindenkori napi árának megfelelő összegben állapítja meg.

A bérleti díjon éves díjat kell érteni.

A jegyző ismerteti Petrovics Gyöngyi és Gura László Dunaszekcső, Újvárosi u. 40. szám alatti lakosok, és Tiution Vasile és felesége Dunaszekcső, Móricz Zs. u. 1. szám alatti lakosok vissza nem térítendő támogatás iránti kérelmét.

(A kérelem a jegyzőkönyv melléklete.)

Az előbbiek vásárolnak, az utóbbiak építenek lakást.

Mindkét kérelem és a kérelmezők a rendeletünkben foglalat feltételeknek megfelel. Az első kérelem esetében máskor ötvenezer  támogatást szavazott meg a testület, ha a családon belüli a vásárlás, és a ház értéke alacsony. Most is ezt az összeget javasolja megállapítani.

Természetesen a lakást építők akkor kapják meg a százezer forintot, ha a házat „tető alá hozták”.

A testület vita nélkül 6 szavazattal 0 ellenében az alábbi határozatot hozta:

17/1993. /III.24./ Kt. számú határozat
vissza nem térítendő támogatás odaítéléséről

1. A képviselőtestület a 7/1991. számú önkormányzati rendelet 2. §-a alapján Petrovics Gyöngyi és Gura László dunaszekcsői lakosok részére ötvenezer forint vissza nem térítendő támogatást nyújt a Dunaszekcső, Újvárosi u. 59. szám alatti lakóház megvásárlásához.
2. A képviselőtestület Balogh Mónika és Tiution Vasile Dunaszekcső, Móricz Zs. u. 1. szám alatti lakosok részére százezer forint vissza nem térítendő támogatást nyújt az ingatlanon lakóház építéséhez.

A támogatás kiutalásáról a hivatal gondoskodjon.

Határidő: azonnal illetve a ház tető alá kerülését követően azonnal

Felelős: Hegedűs György jegyző 

Több napirendi pont nem volt,a polgármester a testület ülését berekesztette.

Kmft.


Dr. Schmidt József
Hegedűs György


polgármester
jegyző 

Tisztelt Képviselőtestület!

Alulírott Tiution Vasile és neje Balogh Mónika Dunaszekcső, Móricz Zs. u. 1. szám alatti lakosok azzal a kéréssel fordulunk Önökhöz, hogy szíveskedjenek első lakáshoz jutásunk támogatására 100.000 Ft vissza nem térítendő támogatás biztosítani.

Jelenleg a szülőknél lakunk közösen, emiatt szeretnénk saját lakóházat építeni.

Mivel első gyermekünket most várjuk, a lakásproblémánk megoldódna és véglegesen Dunaszekcsőn tudnánk letelepedni.

Megértő támogatásukban bízva:

Dunaszekcső, 1993. március 23.









Tiution Vasile









Tiution Vasilené Balogh Mónika

Dunaszekcső Községi Önkormányzata

Képviselőtestülete részére

7712 Dunaszekcső

Tisztelt Képviselőtestület!

Alulírott Petrovics Gyöngyi és Gura László 7712 Dunaszekcső, Újvárosi u. 40. sz. alatti lakosok a következő kéréssel fordulunk a t. képviselőtestülethez:

Kérjük, hogy részünkre első lakáshoz jutók támogatását szíveskedjenek megadni a Dunaszekcső, Újvárosi u. 59. sz. alatti házasingatlan megvásárlásához.

Elmondjuk, hogy összeházasodunk, s erre nézve a t. Polgármesteri Hivatalnál a szükséges lépéseket megtettük.

Egyikünknek sincsen sem lakása, sem építési telek ingatlana, s boldogulásunkat a községben képzeljük el hosszú távon is.

A tárgybani ház vételára 300.000 Ft lenne, s így kérjük a 100.000 Ft támogatás megadását, s erről értesítésünket.

Dunaszekcső, 1993. március hónap 9 napján.


Tisztelettel:


Petrovics Gyöngyi


Gura László


kérelmezők 
